Fuqarolarning o‘zini o‘zi boshqarish organlari faoliyatini tashkil etish tartibini takomillashtirish to‘g‘risida

“Fuqarolarning o‘zini o‘zi boshqarish organlari to‘g‘risida”gi O‘zbekiston Respublikasi Qonuniga muvofiq hamda fuqarolarning o‘zini o‘zi boshqarish organlari tashkiliy-huquqiy asoslarini takomillashtirish maqsadida Vazirlar Mahkamasi qaror qiladi:
 1. Fuqarolarning o‘zini o‘zi boshqarish organlarini hisobga olish to‘g‘risida Nizom ilovaga muvofiq tasdiqlansin.
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, Respublika “Mahalla” xayriya jamg‘armasi:
 O‘zbekiston Respublikasi Adliya vazirligi hamda manfaatdor vazirliklar va idoralar bilan birgalikda bir oy muddatda ushbu qaror bilan tasdiqlangan Nizomni amalda qo‘llash uchun tuman (shahar)lar hokimliklari huzuridagi Tadbirkorlik subyektlarini ro‘yxatdan o‘tkazish inspeksiyalari xodimlarini o‘qitish choralarini ko‘rsinlar;
 joriy yilning 1-sentabrigacha bo‘lgan muddatda hududdagi mavjud fuqarolarning o‘zini o‘zi boshqarish organlarini yalpi xatlovdan o‘tkazib, ushbu qaror talablari asosida hisobga olish ishlarini yakunlasinlar va O‘zbekiston Respublikasi Vazirlar Mahkamasiga axborot taqdim etsinlar.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin.
 1. Ushbu Nizom fuqarolarning o‘zini o‘zi boshqarish organlarini (keyingi o‘rinlarda fuqarolar yig‘ini deb ataladi) Davlat xizmatlari markazlarida (keyingi o‘rinlarda “markazlar” deb ataladi) hisobga olish tartibini belgilaydi.
 2. Fuqarolar yig‘inini hisobga olish u joylashgan joydagi markaz tomonidan amalga oshiriladi.
 3. Fuqarolar yig‘ini tashkil etilayotganda uning raisi (oqsoqoli) saylangan kundan boshlab ikki hafta muddatda fuqarolar yig‘inini hisobga olish uchun markazga murojaat qiladi.
 4. Fuqarolar yig‘inini hisobga olish uchun markazga quyidagi hujjatlar taqdim etiladi:
 fuqarolar yig‘ini raisi (oqsoqoli) tomonidan imzolangan fuqarolar yig‘inini hisobga olish to‘g‘risidagi ariza;
 shaharchalar, qishloqlar, ovullar, shuningdek shaharlar, shaharchalar, qishloqlar hamda ovullardagi mahallalar tashkil etish to‘g‘risidagi tegishli mahalliy davlat hokimiyati organining qarori;
 fuqarolar yig‘ini to‘g‘risidagi nizomni tasdiqlash to‘g‘risida fuqarolar yig‘ini (fuqarolar vakillari yig‘ilishi)ning bayoni;
 fuqarolar yig‘inining (fuqarolar vakillari yig‘ilishining) yig‘in raisini (oqsoqolini) saylash to‘g‘risidagi qarori;
 fuqarolar yig‘ini to‘g‘risidagi nizom — ikki nusxada;
 muhr va shtamp namunalari eskizi — ikki nusxada.
 5. Qo‘shib yuborish, bo‘lish, ajratib chiqarish yo‘li bilan tuziladigan fuqarolar yig‘ini uchun ushbu Nizomning 4-bandida ko‘rsatilgan hujjatlarga qo‘shimcha ravishda quyidagi hujjatlar taqdim etiladi:
 tuzilayotgan fuqarolar yig‘iniga ma’lum bo‘lgan barcha kreditorlar yozma ravishda xabardor etilganligini va ommaviy axborot vositalarida qayta tashkil etish haqida axborot e’lon qilinganligini tasdiqlovchi hujjat;
 tuzilayotgan fuqarolar yig‘inining barcha kreditorlari va qarzdorlariga, shu jumladan tomonlar da’volashayotgan majburiyatlarga nisbatan barcha majburiyatlari bo‘yicha huquqiy vorislik to‘g‘risidagi qoidalar ko‘rsatilgan topshirish dalolatnomasi (qo‘shib yuborishda) yoki taqsimlash balansi (bo‘lishda va ajratib chiqarishda);
 tuzilayotgan fuqarolar yig‘inining hisobga olinganlik haqidagi guvohnomasi asl nusxasi, muhri va shtampi (qo‘shib yuborishda va bo‘lishda).
 6. Fuqarolar yig‘inini hisobga olish ariza tushgan kundan boshlab besh ish kuni mobaynida amalga oshiriladi.
 Fuqarolar yig‘inini hisobga olish ushbu Nizomga 1-ilovaga muvofiq sxema bo‘yicha amalga oshiriladi.
 7. Fuqarolar yig‘inini hisobga olish markaz tomonidan, bir vaqtning o‘zida uni davlat statistika va soliq xizmati organlarida hisobga qo‘ygan holda amalga oshiriladi.
 Buning uchun markaz davlat statistika organlariga davlat hisobiga qo‘yish uchun, fuqarolar yig‘inini hisobga olish amalga oshirilgan kundan keyin ikki kun ichida O‘zbekiston Respublikasi Vazirlar Mahkamasining “Korxonalar va tashkilotlarning yagona davlat registri to‘g‘risidagi nizomni tasdiqlash haqida” 2012-yil 25-sentabrdagi 274-son qarorida belgilangan shakl bo‘yicha bildirishnoma yuboradi.
 Bir vaqtda markaz elektron pochta aloqasi orqali tuman (shahar) davlat soliq inspeksiyasiga soliq to‘lovchining identifikatsiya raqami (keyingi o‘rinlarda STIR deb ataladi) berish uchun so‘rovnoma yuboradi.
 Tuman (shahar) davlat soliq inspeksiyasi tegishli so‘rovnomani olgandan keyin, real vaqt rejimida soliq to‘lovchilarning identifikatsiya raqamlari markazlashtirilgan bazasi orqali fuqarolar yig‘iniga STIR beradi va markazlashtirilgan bazaga tegishli yozuv kiritadi.
 Fuqarolar yig‘iniga STIR berilganligi haqida ma’lumotnoma rasmiylashtiriladi va u markazga elektron pochta aloqasi orqali yuboriladi.
 STIR berish va bu to‘g‘ridagi ma’lumotnomani markazga yuborish muddati sakkiz ish soatidan oshmasligi zarur.
 8. Fuqarolar yig‘inining muhr va shtamp eskizlari markaz tomonidan tasdiqlanadi hamda muhr va shtamplar kitobiga tegishli yozuv kiritiladi. Muhr va shtamp eskizlari qonunchilik hujjatlari talablariga muvofiq bo‘lmaganda, markaz tomonidan fuqarolar yig‘ini raisi bilan kelishgan holda, eskizning barcha taqdim qilingan nusxalariga zarur tuzatishlar kiritiladi va ular tasdiqlanadi. 
 Muhr va shtamp eskizlari qonunchilik hujjatlari talablariga muvofiq bo‘lmaganda, markaz tomonidan fuqarolar yig‘ini raisi bilan kelishgan holda, eskizning barcha taqdim qilingan nusxalariga zarur tuzatishlar kiritiladi va ular tasdiqlanadi.
 9. STIR berish, muhr va shtamp eskizlarini tasdiqlash jarayonlari yakunlangandan so‘ng o‘sha kunning o‘zida fuqarolar yig‘inini hisobga olish to‘g‘risidagi ma’lumotlar markaz tomonidan ushbu Nizomga 2-ilovaga muvofiq shakl bo‘yicha fuqarolar yig‘inlarining tegishli reyestriga kiritiladi.
 Reyestr daftari ip bilan tikiladi, raqamlanadi va uning orqa tomonida betlar soni, daftar yuritish boshlangan sana (yil, kun, oy) ko‘rsatiladi, muhr va hokimning imzosi qo‘yiladi.
 10. Fuqarolar yig‘ini hisobga olingan kundan boshlab bir ish kuni mobaynida reyestrdan olingan ma’lumotlar markaz tomonidan tegishli davlat statistika va soliq xizmati organlariga rasmiy ravishda taqdim etiladi.
 11. Fuqarolar yig‘ini hisobga olingandan so‘ng bir kun muddatda unga quyidagilar beriladi:
 ushbu Nizomga 3-ilovaga muvofiq shakl bo‘yicha hisobga olinganlik to‘g‘risidagi guvohnoma;
 fuqarolar yig‘ini to‘g‘risidagi nizom — unga “hisobga qo‘yildi” belgisi bilan;
 muhr va shtamp namunalarining eskizlari — “tasdiqlangan” belgisi bilan.
 12. Fuqarolar yig‘inini hisobga olish to‘g‘risidagi guvohnomalarning blankalari qat’iy hisobda turadigan hujjat hisoblanadi, hisobga olish seriyasiga, tartib raqamiga va himoyalanganlik darajasiga ega bo‘ladi.
 13. Markaz quyidagi hollarda fuqarolar yig‘inini hisobga olishni rad etadi:
 ushbu Nizomning 4, 5-bandlarida ko‘rsatilgan hujjatlar to‘liq taqdim etilmaganda;
 taqdim etilgan hujjatlar qonunchilik hujjatlari talabiga muvofiq kelmaganda;
 hisobga olish uchun taqdim etilgan hujjatlarda haqiqiy bo‘lmagan ma’lumotlar aniqlanganda.
 Fuqarolar yig‘inini hisobga olishning boshqa asoslar bo‘yicha rad etilishiga yo‘l qo‘yilmaydi.
 14. Fuqarolar yig‘inini hisobga olish rad etilgan taqdirda, uning sabablari ko‘rsatilgan holda hamda ularni bartaraf etib, hujjatlarni qayta ko‘rib chiqish uchun taqdim etish muddati ko‘rsatilgan holda yozma xat ariza beruvchiga yuboriladi (topshiriladi).
 Mazkur xatda ko‘rsatilgan muddat tugagandan keyin berilgan ariza yangidan taqdim etilgan hisoblanadi.
 Agar ariza beruvchi fuqarolar yig‘inini hisobga olishni rad etishga asos bo‘lgan sabablarni o‘z vaqtida bartaraf etsa, hisobga olish bo‘yicha hujjatlar markaz tomonidan barcha zarur hujjatlar bilan birga ariza taqdim etilgan kundan boshlab uch kun muddatda ko‘rib chiqiladi.
 15. Ariza beruvchi fuqarolar yig‘inini hisobga olishni rad etish to‘g‘risidagi qaror yuzasidan sudga shikoyat qilishi mumkin.
 16. Fuqarolar yig‘ini to‘g‘risidagi nizomga o‘zgartirish va qo‘shimchalar kiritilganda, shu jumladan fuqarolar yig‘ini qayta tashkil etilganda hisobga olgan markazga yetti kun muddatda quyidagi hujjatlar taqdim etiladi:
 hisobga olish to‘g‘risidagi ariza;
 nizomga o‘zgartirish va qo‘shimchalar kiritish to‘g‘risida fuqarolar yig‘ini (fuqarolar vakillari yig‘ilishi)ning bayoni;
 o‘zgartirish va qo‘shimchalar kiritilgan, rais (oqsoqol) imzosi bilan tasdiqlangan hamda fuqarolar yig‘ini muhri qo‘yilgan yangi tahrirdagi nizom — ikki nusxada.
 17. Fuqarolar yig‘inining nomi o‘zgargan taqdirda ushbu Nizomning 16-bandida ko‘rsatilgan hujjatlarga qo‘shimcha ravishda fuqarolar yig‘inining hisobga olinganlik haqidagi guvohnomasi asl nusxasi, almashtiriladigan muhr va shtamp, shuningdek ikki nusxada yangi muhr va shtamp namunalarining eskizlari taqdim etiladi.
 18. Fuqarolar yig‘inini ajratib chiqarish va qo‘shib olish shaklida qayta tashkil qilinganda ushbu Nizomning 16-bandida ko‘rsatilgan hujjatlarga qo‘shimcha ravishda quyidagi hujjatlar taqdim etiladi: 
 qayta tashkil qilinayotgan fuqarolar yig‘iniga ma’lum bo‘lgan barcha kreditorlar yozma ravishda xabardor etilganligini va ommaviy axborot vositalarida qayta tashkil etish haqida axborot e’lon qilinganligini tasdiqlovchi hujjat;
 qayta tashkil qilinayotgan fuqarolar yig‘inining uning barcha kreditorlari va qarzdorlariga, shu jumladan tomonlar da’volashayotgan majburiyatlarga nisbatan barcha majburiyatlari bo‘yicha huquqiy vorislik to‘g‘risidagi qoidalar ko‘rsatilgan topshirish dalolatnomasi (qo‘shib olishda) yoki taqsimlash balansi (ajratib chiqishda);
 qayta tashkil qilinayotgan fuqarolar yig‘inini hisobga olinganligi haqidagi guvohnomaning asl nusxasi, muhr va shtampi (qo‘shib olishda).
 19. Fuqarolar yig‘ini to‘g‘risidagi nizomga kiritilgan o‘zgartirish va qo‘shimchalarni hisobga olish ushbu Nizomda fuqarolar yig‘inini hisobga olish uchun belgilangan tartibda va muddatlarda amalga oshiriladi.
 20. Fuqarolar yig‘ini to‘g‘risidagi nizomga o‘zgartirish va qo‘shimchalar kiritish to‘g‘risidagi ma’lumotlar markaz tomonidan fuqarolar yig‘inlarining reyestriga (“Qo‘shimcha ma’lumotlar” ustuniga) kiritiladi.
 21. Joylashgan eri o‘zgarganda fuqarolar yig‘ini o‘n kun muddatda hisobga olgan markazga bu haqda yozma ravishda xabar beradi. Markaz xabarnomani olgandan boshlab ikki kun muddatda ushbu o‘zgarish haqida davlat statistika va soliq xizmati organlarini xabardor qiladi.
 22. Ushbu Nizomning buzilishida aybdor bo‘lgan shaxslar qonunchilik hujjatlariga muvofiq javob beradilar.